*PRIJEDLOG*

Na temelju članka 12. stavka 2. Zakona o sustavu strateškog planiranja i upravljanja razvojem Republike Hrvatske (»Narodne novine«, br. 123/17, 151/22) i članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14, 93/16, 116/18, 80/22), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_ 2023. donijela

**ODLUKU**

**O DONOŠENJU STRATEGIJE PAMETNE SPECIJALIZACIJE DO 2029.**

I.

Donosi se Strategija pametne specijalizacije do 2029. kao srednjoročni akt strateškog planiranja – nacionalni plan, u tekstu koji je Vladi dostavilo Ministarstvo gospodarstva i održivog razvoja Republike Hrvatske aktom od dana 20. studenoga 2023., KLASA: 001-02/22-01/02, URBROJ: 517-03-3-2-23-26.

II.

Zadužuju se tijela odgovorna za pojedine intervencije Strategije iz točke I. ove Odluke da u predviđenim rokovima provedu intervencije iz svoje nadležnosti.

III.

Zadužuje se Ministarstvo gospodarstva i održivog razvoja da Strategiju iz točke I. ove Odluke objavi na svojoj službenoj mrežnoj stranici.

IV.

Ova Odluka stupa na snagu danom donošenja.

KLASA:

URBROJ:

Zagreb,

 Predsjednik

mr. sc. Andrej Plenković, v. r.

OBRAZLOŽENJE

Strategija pametne specijalizacije (S3) do 2029. dio je strateškog okvira definiranog Nacionalnom razvojnom strategijom 2030. (NRS) i predstavljat će glavnu strategiju u području istraživanja, razvoja i inovacija (IRI) u periodu do 2029. godine. U skladu sa Zakonom o sustavu strateškog planiranja i upravljanja razvojem Republike Hrvatske (NN 123/2017) i drugim relevantnim dokumentima, S3 se donosi kao nacionalni plan – srednjoročni akt strateškog planiranja od nacionalnog značaja kojim se pobliže definira provedba strateških ciljeva iz NRS-a u području IRI-ja.

Odlukom o utvrđivanju akata strateškog planiranja povezanih s uvjetima koji omogućavaju provedbu fondova Europske unije u razdoblju od 2021. do 2027. godine, rokova donošenja i tijela zaduženih za njihovu izradu koju je donijela Vlada Republike Hrvatske na sjednici održanoj 14. listopada 2020. godine, Strategija predstavlja omogućavajući uvjet (tzv. ENC) za provedbu EU fondova 2021. – 2027. i stratešku podlogu za financiranja projekata iz EU fondova u području IRI-ja. Zamišljena je kao nastavak Strategije pametne specijalizacije 2016. – 2020., a moći će se usklađivati i s budućim trendovima i potrebama dionika nacionalnog inovacijskog sustava.

Nositelji izrade S3 do 2029. su Ministarstvo gospodarstva i održivog razvoja (MGOR) i Ministarstvo znanosti i obrazovanja (MZO). Proces izrade S3 temeljio se na pristupu odozdo prema gore u kojem su se, u skladu s procesom poduzetničkog otkrivanja, prikupljali inputi relevantnih dionika (poduzetnika i znanstvenika, a osobito članova tematskih inovacijskih vijeća) kako bi Strategija bila temeljena na njihovim realnim potrebama, kapacitetima i potencijalima.

Nacrt prijedloga S3 do 2029. je 22. kolovoza 2022. godine upućen na mišljenje relevantnim tijelima (prvi krug) te, nakon odobrenja Ureda predsjednika Vlade Republike Hrvatske, 6. prosinca 2022. godine stavljen na e-savjetovanje sa zainteresiranom javnošću. Nacrt je dostavljen i Europskoj komisiji, a potom je 29. kolovoza 2023. godine upućen na mišljenje relevantnim tijelima (drugi krug). Nacrt je usklađen s dobivenim mišljenjima.

Slijedom navedenoga, predlaže se Vladi Republike Hrvatske da, u skladu s člankom 12. stavkom 2. Zakona o sustavu strateškog planiranja i upravljanja razvojem Republike Hrvatske (»Narodne novine«, br. 123/17, 151/22) i člankom 31. stavkom 2. Zakona o Vladi Republike Hrvatske (»Narodne novine«, br. 150/11, 119/14, 93/16, 116/18, 80/22), donese predloženu Odluku.